ธปท.เกาะติด ดอยช์แบงก์ กระทบไทยน้อย
ธปท.ประสานงานใกล้ชิดกับอีซีบีเพื่อติดตามกรณีดอยช์แบงก์ถูกสั่งปรับ ชี้กระทบสถาบันการเงินไทยน้อย ส่วนใหญ่เป็นการปล่อยสภาพคล่องที่มีหลักประกัน
4 ต.ค. 2559

ธปท.ประสานงานใกล้ชิดกับอีซีบีเพื่อติดตามกรณีดอยช์แบงก์ถูกสั่งปรับ ชี้กระทบสถาบันการเงินไทยน้อย ส่วนใหญ่เป็นการปล่อยสภาพคล่องที่มีหลักประกัน
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวถึงกรณีธนาคารดอยช์แบงก์ (Deutsche Bank-DB) ถูกกระทรวงยุติธรรมของสหรัฐ เรียกค่าปรับกรณีซับไพรม์เป็นเงินสูงถึง 1.4 หมื่นล้านเหรียญสหรัฐ (ประมาณ 4.84 แสนล้านบาท หากคิดอัตราแลกเปลี่ยนวันที่ 3 ต.ค. ที่ 34.6 บาท/เหรียญสหรัฐ) ส่งผลให้นักลงทุนขาดความเชื่อมั่นและราคาหุ้นของธนาคารตกลงอย่างมากว่า ธปท.ได้ติดตามสถานการณ์ดังกล่าวอย่างใกล้ชิด จากการประเมินในเบื้องต้นมองว่าไม่น่าส่งผลกระทบอะไรที่รุนแรงเกี่ยวเนื่องมาถึงสถาบันการเงินของไทยจนน่ากังวล
“เพราะหากดูผลกระทบที่อาจเกิดกับระบบสถาบันการเงินไทยแล้วพบว่า ธุรกรรมที่ดอยช์แบงก์ทำกับธนาคารพาณิชย์ในไทยส่วนใหญ่เป็นการทำธุรกรรมปล่อยสภาพคล่องเงินตราต่างประเทศหรือเงินเหรียญสหรัฐ ผ่านตราสารอนุพันธ์ที่ไม่ซับซ้อน และหากดอยช์แบงก์ประสบปัญหา รายการเหล่านั้นมีข้อตกลงและมีการวางหลักประกันเพื่อจำกัดความเสียหายต่อคู่สัญญาอยู่แล้ว” นายรณดล กล่าว
อย่างไรก็ตาม ในช่วงนี้ ธปท.จะติดตามสถานการณ์ของดอยช์แบงก์จากธนาคารกลางยุโรป (อีซีบี) ให้ถี่และใกล้ชิดมากขึ้น และจากการที่ ธปท.ได้หารือกับอีซีบี ผู้กำกับดูแลดอยช์แบงก์โดยตรง พอสรุปได้ว่าฐานะและสภาพคล่องของดอยช์แบงก์ยังไม่น่าเป็นห่วง แต่รายได้อาจไม่เป็นไปตามแผน โดยดอยช์แบงก์ยังคงมีสภาพคล่องในระดับสูง และจากสถานการณ์ล่าสุดในช่วง 2-3 ที่ผ่านมา มีความเป็นไปได้ว่า ค่าปรับที่ดอยช์แบงก์จะต้องจ่ายอาจไม่สูงเท่าตัวเลขที่ปรากฏในข่าว และน่าจะอยู่ในระดับใกล้เคียงกับกรณีของธนาคารอื่นที่เคยถูกปรับมาแล้ว
นายปรีดี ดาวฉาย กรรมการผู้จัดการ ธนาคารกสิกรไทย ในฐานะประธานสมาคมธนาคารไทย กล่าวว่า สถาบันการเงินของไทยทราบปัญหาของดอยช์แบงก์มาระยะหนึ่งแล้ว ซึ่งธนาคารแต่ละแห่งก็ต้องระมัดระวังตัวเอง โดยธนาคารกสิกรไทยมีธุรกรรมที่เกี่ยวเนื่องกับดอยช์แบงก์น้อยมาก ส่วนผลกระทบกับดอยช์แบงก์จะรุนแรงจนเกิดวิกฤตหรือไม่ ขึ้นอยู่กับมาตรการแก้ปัญหา หากแก้ด้วยวิธีรัฐบาลเข้าอุ้มก็อาจสะเทือนน้อย เพราะรัฐบาลสามารถสร้างความเชื่อมั่นได้ แต่หากแก้ด้วยวิธีอื่นก็ต้องติดตามผลที่จะตามมาต่อไป
นายจิติพล พฤกษาเมธานันท์ รองผู้อำนวยการ ศูนย์วิเคราะห์เศรษฐกิจ ธนาคารทหารไทย กล่าวว่า เชื่อว่าปัญหาของดอยช์แบงก์ไม่รุนแรงถึงขั้นแบงก์ล้ม เหมือนอย่างกรณี เลห์แมน บราเธอร์สที่เป็นชนวนของวิกฤตเศรษฐกิจสหรัฐ เนื่องจากดอยช์แบงก์มีสภาพคล่องเพียงพอ ไม่เหมือนกรณีเลห์แมนที่ขาดสภาพคล่องอย่างหนัก